ויקימדיה ישראל

ויקימדיה ישראל היא עמותה המקדמת יצירה והנגשה של ידע חופשי ומהימן לצד צריכה ביקורתית של ידע. העמותה הוקמה בשנת 2007 כנציגתה הישראלית של קרן ויקימדיה הבינלאומית - קרן אשר מפעילה ומאחסנת את ויקיפדיה לצד מיזמים נוספים של ידע חופשי.

העמותה שייכת לרשת של 40 צ'פטרים (אגודות ויקימדיה מקומיות) מקבילים, הפזורים בארצות שונות ברחבי העולם. "ויקימדיה ישראל" היא הצ'פטר היחיד של קרן ויקימדיה הפועל בסביבת השפה העברית, בהיותו ממוקם במדינת ישראל. השפה הנוספת שבסביבתה הוא פועל היא ערבית.

 חזון ומטרות 
ויקימדיה ישראל פועלת מתוך תפיסה שלפיה ידע חופשי מאפשר חברה שוויונית, דמוקרטית ומגוונת יותר, ברוח חזון קרן ויקימדיה, שנוסח על ידי ג'ימי ויילס: "דמיינו עולם שבו לכל אדם יש גישה חופשית למכלול הידע האנושי. זוהי המחויבות שלנו".

מטרת-העל של העמותה היא לקדם יצירה והנגשה של ידע חופשי ומהימן, לצד צריכה ביקורתית של ידע, למען החברה הישראלית ועל ידיה.

 הקשר בין העמותה לוויקיפדיה ולמיזמי ויקימדיה הנוספים 
בהתאם למדיניות קרן ויקימדיה הבינלאומית, העמותה אינה מתערבת בתוכני ויקיפדיה ומיזמי ויקימדיה הנוספים, אלא רק מספקת להם תמיכה. כחלק מכך, העמותה מטפחת את קהילת עורכי ויקיפדיה, מגייסת ומכשירה עורכים חדשים, מקימה שיתופי פעולה לקידום ידע חופשי, מארגנת אירועים וכנסים, ומקדמת את חשיפת הציבור והתקשורת לוויקיפדיה ולחשיבות הידע החופשי.

 ענפי פעילות 
 תוכנית הקורסים 
טקסט=בתמונה רואים משתתף בקורס כתיבה בוויקיפדיה לגמלאים מרצה בפני חבריו לקורס על למידה עצמית שביצע במהלך הקורס|ממוזער|מפגש בקורס כתיבה בוויקיפדיה לגמלאים (2019)
תוכנית הקורסים של ויקימדיה ישראל פונה לקהלי יעד שלהם יכולת גבוהה לתרום ידע חופשי דרך מיזמי ויקימדיה, ומציעה להם קורסים ייעודיים, בדגש על קורסים לכתיבה בוויקיפדיה. התוכנית נוסדה בשנת 2017.

הקורסים לכתיבה בוויקיפדיה מחזקים את קהילת ויקיפדיה על ידי הוספת עורכים לשורותיה. בנוסף, חלק מן הקורסים מחזקים את הקהילה גם באמצעות הגברת הגיוון שלה, משום שהם מקדמים שילוב של אוכלוסיות המצויות בתת-ייצוג בתוכה. כך למשל, העמותה מפעילה קורסים לנשים להגברת המגוון המגדרי, קורסים לגמלאים להגברת המגוון הגילי, וקורסים לחברי הקהילה האוטיסטית, התורמים להגברת ייצוגם בוויקיפדיה.

 תוכנית החינוך: "תלמידים כותבים ויקיפדיה" 
טקסט=בתמונה רואים משתתפים בתוכנית "תלמידים כותבים ויקיפדיה" מחזיקים בתעודות הסיום שקיבלו עם סיומו המוצלח של פרויקט כתיבת ערכים בשפה הערבית|ממוזער|משתתפים בתוכנית "תלמידים כותבים ויקיפדיה" בשפה הערבית (2025)
במסגרת תוכנית "תלמידים כותבים ויקיפדיה", ויקימדיה ישראל מפעילה השתלמויות מורים ומיזמים להדרכת תלמידים בכתיבה בוויקיפדיה בעברית ובערבית. התוכנית נועדה לעודד תלמידים להפוך מקוראים פסיביים לעורכים פעילים בוויקיפדיה, וכן לפתח בקרב המשתתפים אוריינות דיגיטלית ומיומנויות כתיבה ומחקר. על פי רוב, הציון הניתן לתלמידים על תוצריהם בתוכנית מהווה חלק מציון הבגרות שלהם. התוכנית יוסדה בשנת 2014 ומתקיימת בשיתוף משרד החינוך ומגוון מוסדות חינוך ברחבי הארץ.

 תוכנית האקדמיה: "ויקיפדיה באקדמיה" 
תוכנית "ויקיפדיה באקדמיה" תומכת במיזמים אקדמיים שנועדו לתרום ידע לוויקיפדיה ולמיזמי ויקימדיה הנוספים. מטרת התוכנית היא לאפשר לציבור גישה חופשית לידע ברמה אקדמית, ולספק למוסדות ולסגלים אקדמיים בישראל אפשרות נוחה לשלב בהוראה שלהם חדשנות לצד תרומה לחברה.

התוכנית יוסדה בשנת 2014, והיא כוללת שני מודלים עיקריים של פעולה:

 שילוב מטלת סיום של כתיבה בוויקיפדיה בקורסים אקדמיים "רגילים": מודל פעילות זה מתקיים כמעט בכל המוסדות האקדמיים בישראל. כחלק ממודל הפעילות הזה, העמותה מפעילה את התוכנית "סטודנטים ערבים ויהודים כותבים יחד ויקיפדיה", שבה סטודנטים דוברי עברית וערבית כותבים במשותף ערכים בוויקיפדיה בשתי השפות. התוכנית נועדה לקדם יצירה משותפת של ידע ולהרחיב את היקף התוכן האיכותי בעברית ובערבית, והיא מתקיימת בתמיכת קרן אדמונד דה רוטשילד.
 קורסים אקדמיים ייעודיים בנושא ויקיפדיה ומיזמי ויקימדיה הנוספים: מודל פעילות זה מתקיים באוניברסיטת תל אביב ובאוניברסיטת חיפההקורס בחיפה נקרא "קורס מבוא לכתיבה בוויקיפדיה". הוא מעניק התנסות מודרכת בהוספת תוכן ויקיפדי, כהכשרה לקראת השתתפות בקורסים אקדמיים המשלבים מטלות כתיבה בוויקיפדיה. במהלך הקורס, התלמידים מתוודעים לוויקיפדיה כתופעה ייחודית בעולם האינטרנטי, לרבות התנועה הרעיונית שבבסיסה – תנועת התוכן החופשי – ולמאפייניה הייחודיים של ויקיפדיה כאתר רב־השפעה וכזירה של שיתוף פעולה וקונפליקט. הלמידה ההתנסותית מתקיימת באמצעות סדרה מובנית של מטלות לכתיבה בוויקיפדיה. הלמידה העיונית מתקיימת באמצעות קריאת הפריטים הכלולים ברשימת הקריאה הביבליוגרפית .

 תמיכה בקהילת ויקיפדיה העברית 
טקסט=בתמונה רואים משתתפים בסיור של מיזם "אלף מילים" בנמל אשדוד עומדים בחצי גורן ומצטלמים כשברקע מצוי הנמל ובו עוגנות ספינות|ממוזער|משתתפי מיזם "אלף מילים" בסיור בנמל אשדוד (2025)
ויקימדיה ישראל מספקת לקהילת העורכים-המתנדבים של ויקיפדיה העברית תמיכה באמצעות הפקת אירועים ופעילויות חברתיות, מתן הדרכה והענקת חסות ליוזמות של מתנדבים.

בין היוזמות הנתמכות על ידי העמותה נמצא מיזם אלף מילים, שנועד להעשיר את מאגר התמונות החופשיות הזמינות לשימוש בערכי ויקיפדיה. במסגרת המיזם, מתנדבי ויקיפדיה העברית מטיילים בארץ, מצלמים אתרים ונופים ומשלבים את התמונות בערכי ויקיפדיה.

 מפגשי קהילה 
ממוזער|מפגש קהילה שהתקיים לרגל עשרים שנה לוויקיפדיה העברית (2023)
מדי שנה נערכים בחסות העמותה שני מפגשי קהילה חברתיים לעורכים-המתנדבים של קהילת ויקיפדיה העברית, האחד בקיץ והשני בחורף. המפגשים מאפשרים לעורכים להם להכיר האחד את השני וכוללים הרצאות, חידונים וציון מסורתי של יום ההולדת לוויקיפדיה באמצעות עוגה מיוחדת.

 חומרי הדרכה לציבור הרחב 
ויקימדיה ישראל מפתחת חומרי הדרכה בעברית ובערבית בנושא ויקיפדיה, ומנגישה אותם לציבור הרחב. כחלק מכך, העמותה פיתחה לומדה ראשונה מסוגה בעולם ללימוד עריכה בוויקיפדיה (ב-2015); השיקה את האתר "ويكي ورشة" ("סדנת ויקי"); הפיקה סדרת סרטוני הדרכה (ב-2021); והשיקה קורסים ללימוד עצמי באתר קמפוס IL (ב-2024 וב-2026).

 GLAM - שיתופי פעולה עם מוסדות תרבות 
לאורך השנים העמותה קיימה שיתופי פעולה עם מגוון מוסדות תרבות (באנגלית - Galleries, Libraries, Archives, Museums - ראשי תבות: GLAM), במטרה לקדם דיגיטציה והנגשה של אוצרות תרבות לציבור הרחב. בין הארגונים שאתם שיתפה העמותה פעולה בהקשר זה ניתן למנות את הספרייה הלאומית, האיגוד הישראלי לארכיונאות ולמידע ומכון גנזים.
טקסט=בתמונה רואים נציגי מוסדות תרבות יושבים סביב שולחן בספריית בית אריאלה ולומדים על ויקיפדיה בעזרת מנחה ומתנדבים מטעם עמותת ויקימדיה ישראל|ממוזער|מפגש בקורס ויקיגלאם שהתקיים בספריית בית אריאלה, בשיתוף הספרייה הלאומית (2024)

 קורס ויקיגלאם 
העמותה מקיימת בשיתוף עם הספרייה הלאומית קורס מקצועי לעובדי מוסדות תרבות, העוסק בעבודה עם ויקיפדיה ומיזמי ויקימדיה. הקורס כולל הכשרה בעריכת ערכים, בהעלאת קובצי מדיה לאתר ויקישיתוף ובשילוב אוספים תרבותיים במאגר ויקינתונים.

 ויקיגלאם דשבורד 
בתמיכת ויקימדיה שוודיה, פיתחה ויקימדיה ישראל את "ויקיגלאם דשבורד" - כלי ניטור ומדידה המיועד למוסדות תרבות, ידע ותוכן. הכלי מאפשר למוסדות לעקוב אחר היקף החשיפה והשימוש בקובצי מדיה שהעלו לאתר ויקישיתוף ולמיזמי ויקימדיה נוספים, ונכון ל-2026, נעשה בו שימוש על ידי 155 מוסדות תרבות ברחבי העולם.

 כנסים ואירועים 
 כנסים בינלאומיים 
טקסט=בתמונה רואים את משתתפי כנס ההאקתון הבינלאומי שנערך בירושלים ב-2016 במהלך הפסקה בכנס, כשהם נמצאים בחצר פנימית של בניין ירושלמי עתיק ומשוחחים ביניהם. ברקע תלויה כרזה עם סמל תנועת ויקימדיה וסמל האירוע.|ממוזער|משתתפי האקתון ויקימדיה הבינלאומי שנערך בירושלים (2016)
לאורך השנים, ויקימדיה ישראל נבחרה לארח 3 כנסים בינלאומיים של תנועת ויקימדיה: ה"וויקימניה" - הכנס העולמי השנתי של תנועת ויקימדיה (בשנת 2011), האקתון ויקימדיה - הכנס השנתי של מפתחי תוכנת מדיה-ויקי ומיזמי ויקימדיה בחצי הכדור המזרחי (בשנת 2016), ו-Wiki-GLAM - כנס עולמי שנתי עבור פעילי ידע חופשי, ונציגי מוסדות תרבות, שנועד לקדם שימור והנגשה של המורשת התרבותית העולמית (בשנת 2018).

 חגיגות עשור לוויקיפדיה העברית 
חגיגות העשור הראשון (2013) - לרגל חגיגות העשור הראשון לוויקיפדיה העברית, ויקימדיה ישראל הובילה קמפיין שבמסגרתו כתבי טלוויזיה מובילים הוזמנו לכתוב ערכים בתחומי מומחיותם, ולהעלות את מודעות הציבור לידע חופשי ולמיזם ויקיפדיה.
טקסט=בתמונה רואים מרצה בכנס עומד על במה, וקהל מקשיב לו כשהוא ישוב בכיסאות באולם הרצאות גדול.|ממוזער|כנס בנושא Fake בשיתוף מסלול דאטה ממשל ודמוקרטיה באוניברסיטת רייכמן (2024)
חגיגות העשור השני (2023-2024) - לרגל חגיגות העשור השני לוויקיפדיה העברית, ויקימדיה ישראל ארגנה כנס בנושא Fake בשיתוף מסלול דאטה ממשל ודמוקרטיה באוניברסיטת רייכמן, בהשתתפות דוברים מעולמות האקדמיה, הממשל, העולם העסקי, התקשורת והחברה.

 מבנה ארגוני 
בראשות העמותה עומד ועד מנהל המפקח על פעילות העמותה. הוועד נבחר על ידי אספת החברים. בוועד מכהנים מספר עורכי ויקיפדיה ותיקים וכן אנשי מפתח בתחום המידע והאינטרנט. נכון לינואר 2026, יושב ראש הוועד הוא איציק אדרי. תחת הוועד המנהל פועל צוות שכיר שבראשו מנכ"ל או מנכ"לית. החל מינואר 2023, מנכ"לית העמותה היא מיכל ונדר שוורץ. נכון ל-2024, הצוות השכיר מונה 7 עובדים שכירים. העמותה מפעילה גם מנחים-פרילנסרים, וכן עשרות פעילי ידע חופשי המשתלבים בפעילותה בהתנדבות.

 הישגים 
 תרומת תוכן למיזמי ויקימדיה 
מדי שנה נכתבים ונערכים במיזמי העמותה מאות רבות של ערכים בוויקיפדיה. כך לדוגמה, בכל אחת מן השנים 2024–2025 נכתבו ונערכו במיזמי העמותה כ-3500 ערכים.

 שינוי חקיקה 
ויקימדיה ישראל תומכת במדיניות ממשלתית המאפשרת שחרור תכנים שברשות המדינה. כחלק מכך, העמותה הייתה שותפה למאבק לשינוי חקיקה, שהסתיים בהחלטת ממשלה תקדימית - החלטת ממשלת ישראל מס' 5268, שפורסמה ב-17 בדצמבר 2012, ושפתחה בפני כל הציבור ללא תשלום את האפשרות להשתמש באופן לא מסחרי בתצלומים, שזכות היוצרים בהם שייכת למדינה, והמצויים באתרי משרדי הממשלה.

 שחרור תצלומים היסטוריים 
בנובמבר 2018 הודיעה העמותה שהעלתה לוויקישיתוף 28,000 תצלומים השייכים לרשות הציבור, שהורידה מארכיון המדינה, אתר קרן קיימת לישראל, ארכיון הפלמ"ח, ארכיון העמותה להנצחת משה שרת והארכיון הציוני המרכזי. לפני ההעלאה המחודשת, נמחקו דיגיטלית סימני המים שהופיעו עליהם. האיגוד הישראלי לארכיונאות גינה את הפעולה.

 פרס האריה השואג 
ב-2 ביולי 2014, דובר ויקימדיה ישראל זכה בפרס האריה השואג מטעם איגוד יחסי הציבור בישראל (ISPRA) בקטגוריית טכנולוגיה ומכשירים ניידים, על עבודת יחסי הציבור לציון עשור לוויקיפדיה העברית, שכללה שיתוף פעולה עם ערוץ 2.

 תו מידות ועיגול לטובה 
החל משנת 2018, ויקימדיה ישראל מחזיקה ב "תו מידות" - תו תקן חברתי המוענק לעמותות בישראל העומדות בקריטריונים של אפקטיביות, יעילות ואימפקט חברתי. בנוסף, היא כלולה ברשימת העמותות של "עיגול לטובה" - עמותה המעודדת תרומות קטנות לעמותות אחרות, שעמדו בקריטריונים של מנהל תקין ואפקטיביות גבוהה.

 גלריית תמונות 

 ראו גם 
 איגוד האינטרנט הישראלי
 תוכן חופשי
 תוכנה חופשית

 קישורים חיצוניים 




 Wikimedia Israel - Progress report form: January-June 2015 - דיווח לקרן ויקימדיה על פעילותה של "ויקימדיה ישראל" במחצית הראשונה של שנת 2015, באתר "מטא-ויקי" 


הערות שוליים

קטגוריה:קרן ויקימדיה
קטגוריה:ישראל: עמותות